Johan Christian Conradi

Johan(n) Christian Conradi (født 1709 i Gotha, Sachsen-Gotha, død 30. september 1779 i København) var en dansk-tysk murermester, entreprenør og arkitekt.
Conradi kom til Danmark i 1730 og noen år senere, i 1736, giftet han seg med Charlotte Schou, datter av sogneprest i Nordrup, Hans Mortensen Schou og Agnete Wieneken. Han ble tatt opp i murerlauget i 1740.

Man har ingen oversikt over alle bygninger Conradi oppførte. Sannsynligvis står han bak landstedet Christiansholm ved Klampenborg (cirka 1748) og Kalundborg slotts ladegård (Kaalund kloster), oppført i 1750-årene. Hans hovedverk er imidlertid Opfostringshuset
(nå Søkvæsthuset) fra perioden 1753–55.

Som andre murermestre på denne tiden drev han en utbredt bygge-og eiendomsspekulasjon. Rundt 1763 kjøpte han derfor Gammel Valby Bakkehuset. Han bygget om de gjenstående bygningene og oppførte «Ny Bakkehus» (revet). I 1766 fikk han også kroholderbevilling på Gammel Bakkehus (nåværende Bakkehusmuseet). Men hans foretagender vokste ham over hodet slik at han gikk konkurs i 1771 og begge Bakkehusene gikk på auksjon samme år.

Som arkitekt var Conradi sterkt påvirket av Nicolai Eigtved. 

Conradi ble bygningsinspektør for «Proprietærernes Kirker»  i 1762, han søkte i 1771 forgjeves Statsbyggmesterembedet i København.

Egne verker 
 Prinsessegade 50-52, Christianshavn (1750, fredet)
 Eget hus, Overgaden neden Vandet 29, Christianshavn (1752, revet) 
 Opfostringshuset (Søkvæsthuset) på Christianshavn (1753–55, fredet)
 Salpeterhus på Christianshavn (1758, revet)
 Ny fløy på Gl. Bakkehus, Frederiksberg (1764, fredet)
 Ny Bakkehus, Frederiksberg (1764, revet)
 Prestegård til Christianskirken, Christianshavn (1764–65, revet)
 Amaliegade 19/Fredericiagade 2 (1758, fredet)
 Pakkhuset på Grønlandske Handels Plads, Christianshavn (1766, fredet). Inneholder i dag museet Nordatlantens brygge.

Murerarbeider 
 Ledreborg (1743–45)
 Arbeide for Just Fabritius på hans gård i Pustervig (1746)
 Det kgl. Teater på Kongens Nytorv (1748–49, revet 1874)
 Asiatisk Kompagnis pakkhus (1748–50)
 Christianskirken (1755–64)
 Arbeide for Johan Ludvig Holstein på Gl. Valby Bakke­hus (1756)
 Almindelig Hospital, Amaliegade (1766–68, revet 1892)
 Kongens Bryghus (1768–72)
 Reparasjon av Børsen (1779)

Prosjekter 
 Asiatisk Kompagnis pakkhus på Christianshavn (1746)
 Petersens Jomfrukloster på Amagertorv (1764; nytt prosjekt 1769)
 Pakkhus ved Toldboden (1769)

Tilskrivinger 
 Sæbygård, Vestsjælland (1740-årene, revet 1972)
 Christiansholm ved Klampenborg (ca. 1748)
 Kaalund kloster (Kalundborg slotts ladegård) (1751–52)
 Amaliegade 40-42, København (1756–60)
 Store Godthåb, Godthåbsvej 79, Frederiksberg (1770)

Referanser

Kilder 
  Weilbachs Kunstnerleksikon 1947 og 1994

Danske arkitekter
Tyske arkitekter
Fødsler i 1709
Dødsfall i 1779